Professionaalne meeleavaldaja

**Professionaalne** ehk **palgatud meeleavaldaja** (ingl k *paid protester*, *rent-a-mob*, *hired crowds*) on isik, kes osaleb avalikus ruumis toimuvatel meeleavaldustel tasu eest. Tasu võib olla rahaline või muud tüüpi kaudne hüve (nt transport, majutus, toit, ligipääs infole või kogukonnale) ning teisejärgulised on seejuures isiklikud, poliitilised või sotsiaalsed veendumused. Terminoloogias kattub nähtus osaliselt *rent a crowd* praktikaga, kus meeleavaldajad tuuakse tasu eest üritusele, samuti on teguviis seotud astroturfingu ehk tehisliku rohujuureliikumise loomisega ning infokorratuse ja infomanipulatsiooniga, abivahendina demagoogia ning propaganda võtted. Akadeemiline kirjandus kirjeldab astroturfimist kui varjatud või avalikustamata patronaaži toel toimuvat massi simuleerimist, tasustatud meeleavaldaja on üks võimalik taktika selle raames. Professionaalne meeleavaldaja on pigem osaleja, mitte tingimata korraldaja, korralduslik töö on tavaliselt kampaaniabüroo, lobiettevõte või suhtekorraldusfirmade ülesanne. Nii tasustatud meeleavaldaja kui ka palgatud provokaatorid väidete puhul on tõendusmaterjali kvaliteet ja kontekst erisugune, mitmes riigis on levitatud ka eksitavaid või tõendamata süüdistusi massimeeleavalduste ebausaldusväärseks muutmiseks. Kui astroturfimisega varjatakse avalikkuse ees rahastajaid või on tegemist varjatud motiividega meeleavaldusega, kahandab see kodanikualgatuslike organisatsioonide usaldusväärsust ja avaliku arutelu kvaliteeti. Läbipaistvuse puudumine võib kahjustada demokraatlikku otsustusprotsessi. 

## Eesmärk ja esinemisvormid
Indiviidide ja rahvamasside kaasamise eesmärk on luua kunstlik mulje laialdasest rohujuuretasandi toetusest või vastuseisust mõnele teemale, poliitikule, tootele või organisatsioonile, mis on rahastaja või muud tüüpi meelehea pakkuja poolt organiseeritud. Sihiks on tekitada teatud kuvand (nt massilise toetuse mulje) või edendada konkreetse kliendi või rahastaja poliitilist, sotsiaalset või majanduslikku eesmärki. Selline osalemine on eri kontekstides dokumenteeritud ja võib toimuda nii kampaaniate, suhtekorralduse kui ka poliitilise lobitöö osana. Tihti on tegevused korraldatud üheaegselt erinevates keskkondades: näiteks Facebooki grupid, YouTube, Tik-Tok, Telegram ja Reddit samal ajal, kui avalikult toimuvad rahvakoosolekud. 

Tegemist on püüdega avalikku arvamust sihipäraselt mõjutada ning koordineeritud botivõrgustike ja võltskontode abil sotsiaalmeedias väärinfo levitamisega. Ähvardava ja eksitava sisuga sõnumid loovad ühiskonnas hirmu ja ebakindlust. Erinevates piirkondades paralleelselt toimuvad sarnased tegevused viitavad strateegiliselt juhitud kampaaniale, mitte orgaanilisele kogukondlikule reaktsioonile kohalikele probleemidele. Organiseeritud meeleavaldustel kasutatakse sarnaseid loosungeid, et end massidele kergemini arusaadavaks teha, samas on pealiskaudne suhtlusstiil taotuslik, sageli viljeletakse oma retoorikas sildistamist ja whataboutismi. Mõnes riigis tegutsevad teenusepakkujad, kes turundavad tasustatud osalejaid, kampaaniaid ja demonstratsioone (nt USA-s tegutsev Crowds on Demand), viidates võimalusele kiirelt „täita“ üritus ja korraldada mõjutustegevusi. *Rent a crowd* kui nähtus on kirjeldatud ka majandus- ja turundusallikates: eesmärk on karjakäitumise (ing k *herd effect*) abil tõmmata tähelepanu või luua ehtsa reaktsiooni mulje, tasu sõltub kontekstist, kohast ja rollist.

Rühmas, mis on sattunud kollektiivsesse paanikasse (massihüsteeriasse), on individuaalse vaimse tasakaalu ja ratsionaalse käitumise taastumine oluliselt raskendatud või takistatud, kuna grupidünaamika võimendab negatiivseid emotsioone. Kollektiivse paanika seisundis olevas grupis domineerib negatiivne grupidünaamika, mis muudab ratsionaalse käitumise ja stressiregulatsiooni saavutamise indiviidi jaoks äärmiselt keeruliseks.Kommunikatsioon on omalaadne sõda, mille lahinguväljaks on mõjutatavate inimeste kangekaelsed ja ettevaatlikud meeled. Eesmärk on edasi tungida, läbistada kaitseliinid ja vallutada meeled. Kõik muu on ebaefektiivne kommunikatsioon, ettekäändest tulvil kõne. Suuna oma ideed vastase rinde taha, saada teateid väikeste detailidega, meelita inimesed jõudma sinu soovitud järeldusteni ja arvama, et nad jõudsid sinna ise. Mõnesid inimesi saab lõksu püüda, kattes ebatavalised ideed tavalise vormiga; teisi kangekaelsemaid ja nürimaid, tuleb äratada uudsusest sädeleva äärmusliku kõnega. Väldi iga hinna eest staatilist, jutlustavat ja liigset isiklikku kõnet. Tee oma sõnadest tegevust süstitav säde, mitte passiivne mõtisklus.

## Mõjutustegevus Eestis

Eestis esinev mõjutustegevus sarnaneb mujal Euroopas toimuvaga. Infomanipulatiivseid sõnumeid jagatakse sihilikult ja korraga mitmes kohas, et tekitada inimestes kahtlust nii NATO kui ka kohaliku valitsuse suhtes ja sel viisil plaanitakse muuta inimeste üldist meelsust avalikus ruumis. COVID-pandeemia ajal aktiviseerus grupp inimesi, keda võib pidada elukutselisteks protestijateks või üldise vastasseisu esindajateks. Nad osalesid järjepidevalt erinevatel meeleavaldustel,, väljendades vastuseisu valitsuse otsustele, teaduspõhistele meetmetele või ühiskondlikele suundumustele.

Venemaal on õnnestunud tekitada 9. mai tähistamisest Ivangorodis sündmus, mis visualiseerib Vene Föderatsiooni ning NATO ja Euroopa Liidu vastasseisu Eesti piiril. ”Narva “kõneisikuteks” välismeediale on tihti end ise kaamera ette pakkuvad taksojuhid või kalamehed, oletatavasti FSB palga eest.

"/--/ Provokatsioonidele tuleb vastu seista ja väga tähtis on ka inimeste teadlikkus ja strateegiline kommunikatsioon, et vältida paanika tekkimist".

## Dokumenteeritud juhtumid
Kodanikualgatuslike protestide usaldusväärsust võidakse õõnestada väidetega tasustatud osalejate kohta, viidates näiteks ühtsele kujundusele, organiseeritud transpordile, mida esitletakse tasuliste meeleavaldajate tõendina. Faktikontrollid on selliseid väiteid ümber lükanud. Samas on olemas  kommertsplatvorme ja juhtumeid, milles tasu makstakse teatud rollide eest (nt meeleavaldajate värbamine), mis kinnitab, et tasustatud osalemise praktika eksisteerib, kuid ei õigusta automaatset järeldust, et iga suurprotest on lavastatud. 

Kõrgõzstan: Uurimused ja ajakirjanduslikud allikad kirjeldavad nn OBON-gruppe (vene k *Otryad Bab Osobogo Naznacheniya*), keda on kasutatud tasustatud osalejatena või vahendajatena poliitilistes konfliktides. Naiste kaasamist on põhjendatud arusaamaga, et see vähendab vägivalla ja jõukasutuse tõenäosust.

Indoneesia: ajakirjas The Diplomat on kirjeldatud tasustatud meeleavaldusi, muuhulgas aastatel 2016–2017 Jakarta poliitiliste protestide kontekstis.

USA-s tegutsevad rahvahulga rentimise teenuseid pakkuvad ettevõtted ja PR-firmad on avalikult turundanud tasustatud demonstrantide värbamist ja ürituste rahvahulgaga täitmist.

## Meeleavalduste õiguslik raamistik
Rahvusvahelised juhised (nt OSCE/ODIHR ja Veneetsia komisjon) rõhutavad, et rahumeelne kogunemine on eelduslikult lubatud ning riigil on kohustus seda võimaldada ja kaitsta. Piirangud peavad olema seaduslikud, vajalikud ja proportsionaalsed. Tasustatud osalemine ei muuda kogunemis- ega väljendusvabaduse olemust, kuid võib tekitada küsimusi läbipaistvuse ja rahastamise kohta, sõltuvalt riigi õigusraamistikust. ÜRO inimõiguste eriraportöör on välja toonud, et sildistavad väited (nt alusetud süüdistused tasustatud meeleavaldajatest) võivad põhjendamatult piirata kogunemis- ja väljendusvabadust. Ta kutsus riike üles vältima aktivistide demoniseerimist ning tagama, et regulatsioon oleks tõenduspõhine ja proportsionaalne.

## Vaata ka
* Hübriidsõda
* Paraad
* Kasulik idioot
* Juunipööre
* Interliikumine
* Pronksiöö
* Öine Vahtkond (rühmitus)
* Liikumine Koos ehk Vmeste / KOOS
* Propastop
* Kodanikualgatus

## Viited


## Välislingid
* FOTOD | Alanud on uus meeleavaldus! Protestijad on taas Nurme farmi värava ees 
* Gruusia konflikt: kas Tbilisi oli erand? – Propastop
* Juhtnöörid ja raha Moskvast. Aivo Petersoni riigikokku kandideerimist toetas FSB sidemetega võrgustik
* Kas Leedu kokkupõrked on võimalikud ka Eestis? – Propastop
* Kes on Allan Hantsom, kelle kapo kinni pidas?
* Kes on korruptsioonikahtlusega kinni peetud Andrei Zarenkov? - Delfi
* “Kindlameelne infosõdur” – kes on Andrei Vesterinen?
* Miks visati ameerika koomik välja rühmast „Nursipalu kaitseks“?
* Mis on Plaan B plaan? Kui vaja, laseme sõnniku käiku, teatab selle juht
* MTÜ Eesti Vanemad
* Mõjuagent Oleg Ivanov sai korduvalt Kremlist rahasüste KOOS erakonnale ja „sala-advokaatidele“
* Sergei Tõdõjakov, mees igal protestil ja piketil – Propastop
* Tiiu Ritari vastulause artiklile “Miks visati ameerika koomik välja rühmast „Nursipalu kaitseks“?
* Välismaal Elavate Venemaa Kaasmaalaste Õiguskaitse- ja Toetusfond (Pravfond)
* Ülevaade. Venemaa strateegiline mõjutustegevus Eestis 2020–2025